На основу члана 13. Закона о комуналним делатностима (''Службени гласник РС'', број 88/2011 и 104/2016) и члана 37. Статута Града Ниша (''Службени лист Града Ниша'', број 88/2008 и 143/2016),

Скупштина Града Ниша, на седници од \_\_\_\_\_\_\_. године, донела је

**О Д Л У К У**

**О ИЗМЕНАМА И ДОПУНИ ОДЛУКЕ О**

**УРЕЂЕЊУ И ОДРЖАВАЊУ ПАРКОВА,**

**ЗЕЛЕНИХ И РЕКРЕАЦИОНИХ ПОВРШИНА**

Члан 1.

У Одлуци о уређењу и одржавању паркова, зелених и рекреационих површина ("Службени лист Града Ниша", број 89/2005-пречишћен текст и 38/2010) назив одлуке мења се и гласи:

"Одлука о одржавању јавних зелених површина".

**Члан 2.**

Члан 1. мења се и гласи:

„Члан 1.

Овом одлуком прописују се услови и начин организовања послова одржавања јавних зелених површина као комуналне делатности од општег интереса, права и обавезе предузећа које обавља ову комуналну делатност и корисника комуналних услуга."

**Члан 3.**

Члан 2. мења се и гласи:

„Члан 2.

Одржавање јавних зелених површина обухвата уређење, текуће и инвестиционо одржавање, реконструкцију и санацију зелених, рекреативних површина и приобаља."

**Члан 4.**

Члан 4. став 1 мења се и гласи:

„Одржавање и заштиту јавних зелених површина на територији Града Ниша обавља Јавно комунално предузеће „Медиана“ Ниш (у даљем тексту: комунално предузеће), основано од стране Града Ниша ради обављања наведене комуналне делатности као делатности од општег интереса."

**Члан 5.**

У члану 10., 13. и 25. речи: ''управа надлежна'' у одређеном падежу замењују се речима: ''Градска управа Града Ниша-секретаријат надлежан'' у одговарајућем падежу.

**Члан 6.**

У члану 4., 9. и 18. речи: ''предузеће, односно предузетник који обавља ову комуналну делатност'' у одређеном падежу замењују се речима: ''комунално предузеће'' у одговарајућем падежу.

**Члан 7.**

Члан 19. мења се и гласи:

"Члан 19.

Уклањање, односно вађење здравих стабала са јавних зелених површина може се вршити у циљу реализације урбанистичког плана и програма уређења града, или у случају да очигледно оштећује или прети оштећењу стамбених, пословних или објеката комуналне инфраструктуре.

Ако уклањање, односно вађење стабала у циљу реализације урбанистичког плана захтевају појединци или правна лица, уклањање се врши уз плаћање накнаде комуналном предузећу, коју исто утврђује према ценовнику на који сагласност даје Градско веће Града Ниша."

**Члан 8.**

Члан 20. став 1 мења се и гласи:

"Комунално предузеће уклања болесна и сува стабла, као и стабла оштећена елементарном непогодом, саобраћајним удесом или на други начин, а на месту уклоњеног стабла сади ново стабло одговарајуће врсте."

У ставу 3 реч: "начин" замењује се речју: "рачун".

**Члан 9.**

У члану 21. став 1 тачка 1 мења се и гласи:

"1. уклањање, вађење здравих стабала супротно члану 19.; "

**Члан 10.**

После члана 25. додаје се члан 25а који и гласи:

"Члан 25а

Комунално-полицијске послове обавља комунални полицајац.

Комунални полицајац у обављању комунално-полицијских послова, поред законом утврђених овлашћења, поступа у складу са овлашћењима утврђеним овом одлуком.

Уколико комунални полицајац, у обављању комунално-полицијских послова, уочи повреду прописа из надлежности другог органа, обавестиће одмах о томе, писаним путем, надлежни орган.

За прекршаје прописане овом одлуком, комунални инспектор, односно комунални полицајац издаје прекршајни налог у складу са законом."

**Члан 11.**

У члану 26. у ставу 1 речи: “од 10.000 до 100.000“ замењују се речима: “у износу од 60.000 динара“.

У ставу 2 речи: “од 5.000 до 20.000 динара“ замењују се речима: “у износу од 6.000 динара“.

**Члан 12.**

Члан 27. мења се и гласи:

„Члан 27.

Новчаном казном у износу од 60.000 динара казниће се за прекршај правно лице ако:

1. ако подиже јавне зелене површине супротно урбанистичко - техничкој документацији (члан 8.);

2. ако подиже објекте и уређаје и изводи друге радове на јавним зеленим површинама без прописаних дозвола (члан 10.);

3. ако на градилишту и око њега не сачува хумусно земљиште одређено за зелену површину (члан 11.);

4. ако у случају извођења радова на јавним зеленим површинама, у предвиђеним роковима не очисти ове површине и не однесе преостали материјал, уређаје и привремене објекте (члан 12.);

5. ако јавну зелену површину користи супротно њеној намени (члан 16.);

6. ако јавну зелену површину користи за спортске приредбе, вежбе, изложбе без одобрења надлежног органа (члан 16. став 2);

7. ако јавну зелену површину користи за складиштење или смештај грађевинског или другог материјала (члан 17.);

8. ако уклони, односно извади здраво стабло супротно одредби члана 19.;

9. ако сади биљке, дрвеће испод надземних или изнад подземних инсталација (члан 15.);

10. ако користи зелене јавне површине и поступа супротно забранама из члана 21. ове одлуке;

11. ако користи зелене површине посебне намене и поступа супротно забранама из члана 23. ове одлуке.

За прекршај из става 1 овог члана казниће се предузетник новчаном казном у износу од 20.000 динара.

За прекршај из става 1 овог члана казниће се одговорно лице у правном лицу и физичко лице новчаном казном у износу од 6.000 динара.“

**ПРЕЛАЗНЕ И ЗАВРШНЕ ОДРЕДБЕ**

**Члан 13.**

Поступци по захтевима корисника за уклањање, односно вађење здравих стабала са јавних зелених површина (члан 19. одлуке), који нису окончани до дана ступања на снагу ове одлуке, окончаће се по одредбама ове одлуке.

**Члан 14.**

Одлука ступа на снагу осмог дана од објављивања у „Службеном листу Града Ниша“.

Број: \_\_\_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_. године

**СКУПШТИНА ГРАДА НИША**

Председник

Мр Раде Рајковић